
Mina Minovici la Paris

Dr. farm. Vasile  I. Lipan - Bucureşti

Abstract

The paper referrs to an important personality of the Romanian School of Pharmacy, Professor Mina Minovici PhD (1858- 1933). The article outlines the activity of Prof. Minovici in Paris (1886), during his fellowship at Dr. Pasteur research laboratory.

Rezumat 

Cu prilejul împlinirii a 150 de ani de la naşterea profesorului Mina Minovici, lucrarea prezintă o scurtă perioadă din viaţa sa ca doctorand şi cercetător la universitatea din capitala Franţei. Pentru a-i veni în ajutor din punct de vedere financiar, în afara bursei obţinute din partea Institutului Central de Chimie, al cărui    era, guvernul român i-a acordat suplimentar, printr-o lege din 1886, o bursă de 300 lei pe lună, timp de 6 luni, pentru a studia în laboratorul lui Pasteur metoda de tratare a turbării, în vederea aplicării acesteia în România. Onorat de ajutorul primit din partea guvernului român, în anul 1886, Mina Minovici va trimite ministrului de interne un amplu raport cu rezultatele sale privind metoda de tratare a turbării după Pasteur.
În timp ce se ocupa cu lucrările chimico-legale (toxicologice) la Institutul chimic universitar, obţinând o bursă de studii de trei ani aprobat de conducătorul institutului, profesorul Alfred Nicolaus Bernath-Lendway, în toamna anului 1885 farmacistul şi proaspăt licenţiatul în medicină, Mina Minovici, pleacă la Paris pentru a se specializa în toxicologie şi pentru a-şi lua doctoratul în medicină.

Ajuns în capitala Franţei, se înscrie la Facultatea de medicină şi Şcoala superioară de farmacie, pentru a urma cursurile şi lucrările practice de toxicologie. Pentru a-şi desăvârşi cunoştinţele teoretice ia parte, de asemenea, la cursul de medicină legală al profesorului Paul Brouardel, care îl sfătuieşte să nu abandoneze studiile de medicină, ci să se ocupe serios, pe lângă farmacie, şi de ele, căci acestea urmau a-i fi de mare folos ca toxicolog. Se luptă cu lipsurile materiale de tot felul, bursa de 250 lei pe lună, nefiindu-i suficientă cheltuielilor cotidiene multiple, însă continuă cu tenacitate să studieze, pentru a-şi desăvârşi cariera.

Graţie recomandării profesorului Brouardel, la începutul anului 1886 reuşeşte să pătrundă în laboratorul lui Louis Pasteur şi la spitalul Hôtel Dieu, pentru a urmări lucrările acestuia privind tratamentul contra turbării. Aici are prilejul să întâlnească nenumăraţi studenţi veniţi din toate colţurile lumii, trimişi de guvernele lor pentru a studia lucrările savantului francez. Văzându-l îndemânateâic la prepararea şi cultivarea virusului rabic, în una din zile Pasteur l-a întrebat pe Mina Minovici dacă şi el este trimis de statul român să studieze în laboratorul său, rămânând surprins când a auzit răspunsul său negativ.

Această discuţie i-a dat lui Minovici ideea să-i scrie în martie 1886 doctorului Constantin Istrati, pe care-l cunoştea foarte bine încă din anii studenţiei şi activităţii în institutul chimic, şi să-i sugereze să intervină la autorităţile scolastice sau administrative, respectiv Consiliul Medical Superior, să-l însărcineze, contra unui ajutor bănesc, să urmărească lucrările contra rabiei elaborate de Pasteur. Îi aminteşte lui Istrati, că pe lângă Pasteur, cei trimişi din alte state, marea lor majoritate erau chimişti sau farmacişti, prea puţini studenţi în medicină. 

De altfel, toată ştiinţa culturii virusului rabic se rezumă, spunea Minovici,  la detalii de tehnică de laborator, pe care el ca farmacist le poseda destul de bine pentru a se putea  achita cu succes de această însărcinare.

Dând dovadă de multă bunăvoinţă, dar şi de multă autoritate pe lângă membrii Consiliului Medical Superior, respectiv Ion C. Brătianu ca ministru de interne şi prim ministru, intervenţia doctorului Istrati a fost încununată de succes. Autorităţile ţării au meritul că au înţeles imediat importanţa deosebită ce trebuia acordată cunoaşterii şi aplicării cât mai grabnic în ţara noastră a metodei de tratare a turbării, elaborate de Pasteur.

Astfel, la numai două luni de la intervenţia lui Istrati, guvernul liberal, aflat la putere de mai mulţi ani, prin ministrul de interne, I. C. Brătianu, a pus în dezbaterea Adunării Deputaţilor un proiect de lege în sensul satisfacerii solicitării lui Mina Minovici.

După adoptarea de principiu, a acestuia, la 30 mai 1886 s-a pus la vot proiectul de lege. Neîntrunind numărul de votanţi ceruţi de regulament, s-a amânat pentru a doua zi votarea proiectului. Pe 31 mai, proiectul a fost adoptat cu majoritate de voturi, iar după promulgarea cu decretul regal nr. 1914 din 7 iunie 1886 legea a fost publicată cu următorul text în Monitorul Oficial:
„Lege

Art. I. Se deschide pe seama d-lui ministru de interne un credit extraordinar de lei 4140, pentru plata îndemnizaţiei acordate de câte 300 lei pe lună pe timp de şase luni, cu începere de la 1 mai 1886, d-lui doctor George Grigorescu şi d-lui Mina Minovici, licenţiat în farmacie, aflaţi la Paris, şi care sunt însărcinaţi de a face studii în laboratorul d-lui Pasteur, asupra metodei acestui învăţat contra turbării, plătindu-se din această sumă şi agiul.

Art. II. Acest credit se va acoperi din fondul prevăzut în bugetul general al Statului pe 1886-1887 şi destinat pentru deschideri de credite suplimentare şi extraordinare.

Această lege s-a votat în Adunarea Deputaţilor în şedinţa de la 31 mai 1886 şi s-a adoptat cu majoritate de 53 voturi, contra 9, fiind şi 10 abţineri.


Vicepreşedinte, G. Chiţu

Secretar, Em. M. Porumbaru


(L.S.A.D.)


Promulgăm această lege şi ordonăm ca ea să fie investită cu sigiliul Statului şi publicată în Monitorul Oficial.


Dat la Bucureşti, la 7 iunie 1886


(L.S.St.)

Carol

Ministerul de Interne
        Ministerul de Justiţie     Ministerul de Finanţe

    I.C. Brătianu                             Eug. Stătescu                     C. Nacu

Nr. 1914”

Mulţumit că dorinţa i-a fost îndeplinită de către autorităţile din România, pe la începutul toamnei anului 1886, Mina Minovici a trimis ministrului de interne un raport amănunţit privind studiile sale despre tratamentul rabiei, în scrisoarea ce însoţea raportul acesta nota, printre altele: „Domnule Ministru, sunt câteva luni de când am avut onoarea să fiu însărcinat din partea D-Voastră cu misiunea de a studia în Laboratorul D. Pasteur «partea practică a culturii virusurilor inoculabile şi în special al culturei virusului rabic». Timpul misiunei mele fiind aproape de sfârşit, cred de datorie a mă achita după cât mi-a fost posibil de această importantă însărcinare”.
Era foarte bucuros că reuşise să studieze pentru ştiinţa medicală românească tehnica de tratare a turbării elaborată de genialul Pasteur şi se gândea cu recunoştinţă la ajutorul material pe care-l primise cu atâta promptitudine din partea guvernului liberal din România. De altfel, probabil şi din acest motiv, Mina Minovici va deveni un adept al liberalismului, în anul 1928 aflându-l chiar funcţionând în calitatea de consilier comunal ales la primăria sectorului IV (Verde) al Capitalei, pe lista Partidului Naţional Liberal.

În laboratorul lui Pasteur, Mina Minovici participase activ la nenumărate experimente pentru aflarea celei mai sigure şi eficace metode de tratament contra turbării, la prepararea virusului atenuat, precum şi la inoculările preventive. În scrisoarea adresată ministrului se scuză spunând că timpul ce-i era necesar pentru îndeplinirea misiunii sale întrecea cu mult timpul de şase luni acordat de guvern, şi în afară de aceasta, întârzierea îndeplinirii tuturor obiectivelor fusese cauzată şi datorită faptului că parte din timpul misiunii sale s-a nimerit să cadă tocmai în vacanţa de vară, adică atinci când Pasteur şi majoritatea colaboratorilor săi lipseau din Paris.

Primise cu deosebită bunăvoinţă din partea lui Pasteur toate instrucţiunile şi materialele, spunând cu modestie că „progresele ce am făcut pe acest tărâm în timpul misiunei mele sunt relativ satisfăcătoare şi am speranţe mai mari în viitor, după încurajarea ce-mi face D. Pasteur. Dacă după acum Vă mărturisesc nu am putut cuprinde în acest scurt timp toată raza misiunii mele, fac apel la indulgenţa D-Voastre, invocându-Vă ca scuză împrejurările de mai sus şi vastele întinderi ce cuprind studierea celorlalte maladii virulente care necesită ca şi profilaxia turbării un timp mai  îndelungat consacrat numai experimentelor”.

În încheierea scrisorii Mina Minovici scrie: „Deşi misiunea mea se sfârşeşte, voi căuta D-le Ministru a profita de ocaziunea introducerii ce mi-aţi înlesnit prin misiunea mea în laboratorul Dl. Pasteur, pentru a trage foloase din preţioasele sale lecţiuni ce cu multă bunăvoinţă s-a oferit a mi le profesa. Odată cu aceasta D-le Ministru am onoarea a Vă alătura şi o scurtă dare de seamă asupra preparării şi atenuării virusului rabic după metoda lui Pasteur”.

Raportul înaintat, întins de-a lungul a 28 pagini, poartă titlul „Tratamentul profilactic al turbării. După metoda lui Pasteur”, în care, după câteva consideraţiuni privind istoricul elaborării metodei, notează: „Ştim cu toţii punctul de la care savantul francez a plecat pentru a ajunge la această minunată descoperire. Mă voi mărgini deci, numai a arăta aici pe scurt, aceea ce deja se ştie, adică fazele prin care a trecut această metodă de la darea ei la lumină şi până astăzi, însoţită în acelaşi timp mai cu seamă de amănunte asupra preparării şi atenuărei virusului rabic, amănunte asupra cărora am avut onoarea să fiu însărcinat de guvernul nostru pentru a le studia mai de aproape”. După ce descrie boala turbării şi modul ei de tratare după metoda lui Pasteur, Minovici scrie cu optimism: „Nu contest, această metodă are trebuinţă de multe modificări, care desigur vor veni în curând, căci problema profilaxiei turbării este supusă la noi cercetări din punctul de vedere experimental”, încheind spunând, că metoda lui Pasteur se poate aplica şi la noi „cu multă  uşurinţă şi în acelaşi timp cu mult folos atât în interesul bolnavilor, care din fericire sunt puţini numeroşi, cât şi în interesul ştiinţei, ale cărei rădăcini e de dorit a prinde cât se poate de adânc şi în ţata noastră”.
În acel an, 1886, marele nostru bacteriolog, profesorul Victor Babeş, a făcut două descoperiri importante ce au condus mai târziu, modificând repetat metoda lui Pasteur, să elaboreze aşa zisa metodă românească de tratare a turbării cu rezultate remarcabile.

